અકરાંતિયા અને ભોગી લોકો યોગમાં સફળ થઈ શકે નહિ. જે વ્યક્તિ માફકસરનો આહાર લે છે, જેણે પોતાના આહારનું નિયમન કર્યું હોય છે તે યોગી બની શકે છે. એટલા જ માટે ભગવાન કૃષ્ણ ગીતામાં અર્જુનને કહે છે, ‘હે અર્જુન, બહુ ખાનારને કે ભૂખ્યા રહેનારને, બહુ ઊંઘનારને કે કેવળ જાગનારને માટે યોગી થવું શક્ય નથી. જે મનુષ્ય ખાવાપીવામાં, હરવાફરવામાં, કર્મોની પ્રવૃત્તિમાં તેમજ ઊંઘવા-જાગવામાં માફકસરનો હોય છે તેની યોગસાધના સઘળાં દુઃખોને હરે છે.’’ (૬/૧૬-૧૭) માટે મનનો ગમતો, પોષક તત્ત્વોવાળો અને મધુર આહાર અડધું પેટ ભરાય તેટલો લો; ચોથો ભાગ પાણીથી ભરો અને બાકીનો ચોથો ભાગ વાયુ માટે મુક્ત રાખો. આ માફકસરનો આહાર ગણાય. પ્રત્યેક જીવન કાર્ય પ્રભુને અર્પણ કરો.